
Isabela Vasiliu-Scraba, Martiriul Sfântului Arsenie Boca, un adevăr ascuns la 
Centenarul sărbătorit la M-rea Brâncoveanu 
  
Motto:  “despre sfinţi, despre o personalitate [ca a Părintelui Arsenie Boca] nu ne interesează 
câte ore, de ce şi unde a fost închis” (Î.P.S Laurenţiu Streza). 
  
   Spusă de un călugăr bătrân (care avea mare evlavie la faimosul stareț de la Sâmbăta de Sus), 
povestea morţii martirice a părintelui ieromonah Arsenie Boca am putut-o citi pe internet. În 
mod curios, în nici unul din cele trei volume ale Părintelui Arsenie Boca îngrijite de P.S. 
Daniil Stoenescu (Cărarea împărăţiei, Deva, 2004 şi 2006; “Cuvinte vii”, Deva, 2006; 
Biserica de la Drăgănescu –“Capela Sixtină” a ortodoxiei româneşti, Deva, 2005), nici în 
volumul care are pe cotor trecut “Episcop Daniil - Părintele Arsenie” (Deva, 2008, cu multe 
predici ale Episcopului si puține manuscrise de la Sinaia) nu este menţionată moartea 
martirică şi nici pătimirea Sfântului Ardealului. Arestat de nenumărate ori întâi de Siguranță 
apoi de Securitate care „dorea cu orice preț să-l poată acuza de legionarism, dar n-au reușit” 
(pr. N. Streza, Mărturii despre Părintele Arsenie Boca, 2009, p. 427), ieromonahului Arsenie 
Boca nu i s-a putut înscena nicicând un proces juridic prin care să fie condamnat cu ajutorul 
unor martori schingiuiți, cum s-a tot procedat după „Crucificarea României” la Yalta (vezi 
volumul cu acest titlu scris de avocatul N. Baciu și apărut prima oară în Occident).  
   
   Părintele Arsenie (care prevăzuse cutremurul din 1940, bombardarea Bucureştilor din 
aprilie 1944 si instaurarea comunismului : „Nu va trece multă vreme până când vor intra 
secera și ciocanul în țară și nu vor ieși aproape jumătate de veac”) a fost prima oară anchetat 
în toamna anului 1944 după o slujbă ținută de el la Sălişte, în acea perioadă faimosul stareț de 
la Sâmbăta de Sus fiind ades invitat de preoții parohi să țină predici pentru întărirea credinței 
sătenilor. La vremea impunerii „regimului comunist al Anei Pauker” (apud. Virgil Ierunca) s-
au succedat aproape an de an „reținerile” si anchetările Părintelui ieromonah, întâi de 
„Brigada mobilă” condusă la Brașov de J. Kolasek, un fost contabil apropiat al lui Vasile 
Luca, apoi de către Securitatea înființată în 1948 de trio-ul Ana  Pauker, Vasile Luca, Teohari 
Georgescu și dirijată de la Moscova de NKVD/KGB.  
  
  Hărțuirea concomitentă cu instaurarea noului regim de teroare polițienească l-a determinat 
pe Mitropolitul Nicolae Bălan să dea pe 14 august 1945 dispoziție ieromonahului Serafim 
Popescu (locțiitor de stareț) ca Părintele Arsenie Boca „să nu părăsească sub nici un motiv 
incinta sfintei Mănăstiri”, să nu spovedească și să nu țină slujbe, ca să nu se mai adune 
mulțimea obișnuită de credincioși. Abia pe 15 octombrie 1945 mitropolitul ridică interdicțiile 
privitoare la mărturisiri  și la slujbele preoțești („predica dumnezeiește. Nu te mai săturai 
ascultându-l”, spunea Telu Oancea din satul Breaza, Făgăraș), dar menține opreliștea de a 
părăsi mănăstirea (pr. N. Streza, op. cit., p. 429).  
    
   Iată puținele informații pe care le-am găsit despre pătimirea Părintelui Arsenie Boca, cel 
care a fost „ctitorul de frunte al Filocaliei românești” (apud. D. Stăniloae) și starețul de la 
Mânăstirea Brâncoveanu care și-a pus o amprentă de neșters asupra locurilor nu numai prin 
„mișcarea religioasă pe care a trezit-o în jurul Mânăstirii de la Sâmbăta de Sus, pe cele mai 
autentice baze ale tradiției ortodoxe și cu mijloacele celei mai curate duhovnicii” (D. 
Staniloae, prefața la Filocalia, vol. II, Sibiu, Tipografia Arhidiecezană, 1947), ci și înființând 
atelierul cu „cea mai importantă școală de pictură din țară”. "Mişcarea de reînviere 
duhovnicească de la Sâmbăta" îi trezește entuziasmul profesorului de mistică Nichifor 
Crainic. Directorul „Gândirii”, una dintre cele mai de seamă reviste de cultură din interbelic, 
consemnează în iarna 1944-1945 următoarele: "Ce vreme înălţătoare când toată ţara lui 
Avram Iancu se mişca în pelerinaj, cântând cu zăpada până la piept, spre Sâmbăta de Sus, 
ctitoria voievodului martir Constantin Brâncoveanu!".  
    
   Dintr-o inadmisibilă și poate chiar intenționată „scăpare”, numele fondatorului atelierului de 
icoane nu apare menționat nici pe pagina de internet a Mânăstirii Brâncoveanu si nici în 
Ghidul mănăstirilor din România tipărit de Editura Sophia din București (2010, p. 192). Date 
despre inițierea atelierului încă din 6 febr. 1940 se pot afla doar în cartea preotului N. Streza 
(citată anterior) în care au fost fotocopiate rândurile scrise (la Academia Teologică din Sibiu) 
de către diaconul Boca Zian pe 19 aprilie 1940 către mitropolitul Nicolae Bălan : „în urma 
binecuvântării Înalt Prea Sfinției Voastre de-a lua tonsura monahală la Mânăstirea 
Brâncoveanu și de a deschide atelierul de icoane, cu duhovnicească smerenie Vă rog să 
binevoiți a-mi aproba ultimele cheltuieli în legătură cu aceasta, în sumă de 32000 lei...” (pr. 
N. Streza, Mărturii despre Părintele Arsenie Boca, Ed. „Credința strămoșască”, 2009, p. 420).  
    
   In cei nouă ani (1940-1948) petrecuți la Sâmbăta de Sus unde a fost tuns în monahism pe „3 
mai 1940 cu ocazia Praznicului Izvorului Tămăduirii din Săptămâna Luminată, în cadrul unei 
Sfinte Liturghii solemne, de către Mitropolitul Nicolae Bălan, înconjurat de un sobor de preoți 
și mulțime de credincioși” (op. cit., p. 412) si unde pe 10 aprilie 1942 a fost hirotonit 
Ieromonah (preot monah) si tot atunci „instituit ca Duhovnic și Stareț al Mănăstirii 
Brâncoveanu” (ibid.), Părintele Arsenie Boca a mai contribuit la refacerea Mănăstirii deschisă 
în 1939. O primă restaurare a bisericii fusese făcută tot prin grija Mitropolitului Bălan în 
perioada 1927- 1936 (vezi poza din vol. Părintele Arsenie Boca, Omul, zidire de mare preț, 
Ed. „Credința strămoșască”, 2009, p. 171), când pictor bisericesc a fost Zahiu Raiciu.  
  
   In arestul de la Râmnicul Vâlcii ieromonahul Arsenie consemnează în vara lui 1945: „un an 
m-am ocupat cu gospodăria, eram primul și singurul călugăr la Mănăstirea Brâncoveanu” . In 
temniță fiind, academicianul Nichifor Crainic (scos din Academie împreună cu acad. Lucian 
Blaga, acad. Gh. Brătianu si mulți alți scriitori și istorici români, vezi [despre Florin Faifer] 
Paradigme ale devierii. Tardive lovituri date dușmanului de clasă, în vol. Isabela Vasiliu-
Scraba, Contextualizări. Elemente pentru o topologie a prezentului, Ed. Star Tipp, 2002, 
ISBN 973-8134-24-2, pp.137-144) scria într-o declarație de anchetă pe 11 oct. 1955  că 
starețul de la Sâmbăta de Sus  a „desfășurat o mare activitate pastorală, cu răsunet adânc, atât 
în rândurile țărănimii cât și a intelectualilor”. Antonie Plămădeală își amintea în 2002 cum a 
„trăit la Sâmbăta cu adevărat sentimente ca în primele zile ale creștinismului”, într-o vreme 
când „lumea avea o mare credință și o mare evlavie la Părintele Arsenie Boca” (Mitropolit 
Plămădeală) si când comanda „să fie compromis” (col. Ghe. Crăciun) nu avusese suficient 
timp pentru a da rezultatele din ziua de azi.  
  
   În 1948 mânăstirea era încă în reconstrucție : „Sfântul Părinte Arsenie era de multe ori 
obosit deoarece muncea foarte mult și fizic scoțând pietre din râu” (Sora Aurica Tinca, în vol. 
Mărturii din Țara Făgărașului despre părintele Arsenie Boca, Ed. Agaton, Făgăraș, 2004, p. 
108). Starețul Arsenie Boca a conceput (după model athonit) înfrumusețarea împrejurimilor 
printr-o minunată grădină (vezi poza din 1946 în vol. Părintele Arsenie Boca, Omul, zidire de 
mare preț, Ed. „Credința strămoșească”, 2009, p. 164) impresionând - chiar după mutarea 
faimosului stareț Arsenie Boca la Prislop-, vizitatorii străini aduși de Mitropolitului Nicolae 
Bălan la Sâmbăta de Sus, după cum am citit dintr-o scrisoare de multumire adresată de un 
vizitator englez postată pe pagina de internet a Mânăstirii Brâncoveanu, unde era adăugată si 
informația că la data respectivei vizite era și Teofil Părăian călugăr acolo. 
  
   După „reținerea” Părintelui Arsenie Boca din toamna anului 1944, a doua oară se pare că a 
fost închis la Râmnicul Vâlcei si la București între 17 iulie –30 iulie 1945. A treia oară a fost 
anchetat în 1946 pentru că a spus că „lupii vor fi sfâșiați de oile atacate”. A patra oară 
anchetarea s-a prelungit între Sf. Paşti (5 mai) până prin august 1948, arestare „scurtată” de un 
membru CNSAS la „o lună si jumătate”, cum apare trecut și în Wikipedia. 
   
   Înjumătățirea perioadei de întemnițare fără motiv din 5 mai până în iunie nu corespunde cu 
mărturia unui tânăr arestat fără motiv în 1948 și ținut în regim de exterminare vreme de 13 ani 
de zile. La Siguranța din Brașov elevul Luca Călvărăsan (1925-2010) primeste la sfârșitul 
lunii iulie 1948 din mâncarea Părintelui Arsenie Boca pe care acesta avea voie s-o împartă „si 
la cei din beciul Siguranței”. Elevul consemnează peste ani că n-a îndrăznit să-l abordeze 
atunci „din cauza gardianului”, dar prezența starețului de la Sâmbăta de Sus i-a „făcut bine în 
plan sufletesc”. Dumitru Stăniloae scrisese că „a fost un fenomen unic în istoria 
monahismului românesc, adică o personalitate de o înaltă statură monahală, cum n-a mai avut 
Biserica noastră Ortodoxă Română”.  
  
   A cincea oară Părintele Arsenie Boca a fost arestat de la M-rea Prislop, anchetat întâi în 
închisoare apoi dus în lagărul de exterminare de la Canalul Dunăre - Marea Neagră („Drumul 
fără pulbere” al comunistului-oportunist Petru Dumitriu) pentru 14 luni de zile, din 15/16 
ianuarie 1951 până pe 25 martie 1952. Anul imediat următor, din Mănăstirea Prislop găsită în 
ruină si rectitorită de el, Părintele  este arestat de Rusalii (7 iunie 1953) într-o încercare a 
poliției politice de a-l amesteca în grupul unor antropozofi clujeni, iar când în 1955 trupe de 
circa trei sute de Securiști condusi de generalul NKVD Al. Nikolschi/Nicolau arestează cam 
tot atâtea măicuțe de la Manastirea Vladimiresti de lângă Tecuci, Părintele Arsenie Boca este 
si el anchetat si schingiuit în diverse locuri de detenție (neîncălzite iarna) vreo sase luni din 
septembrie 1955 până pe 7 aprilie1956, ocazie cu care a contractat probabil tuberculoza 
menționată de un informator într-o notă din 1964. Informatorul „Tâmplaru” (Gh. Vâlcea) 
scria într-o notă informativă cum Părintele îi spusese în 1984 că „a fost cercetat și de 
securitatea sovietică, dar nu a fost găsit vinovat”, vezi Părintele Arsenie Boca – un om mai 
presus de oameni, Editura Agaton, Făgăraș, 2011, p.18).  
  
   De toate anchetările și arestările fără motiv ale Părintelui Arsenie Boca este greu de aflat, 
căci dosarele lui de urmărire  au fost probabil „periate” de dovezile multor abuzuri ale unui 
stat polițienesc menținut 45 de ani prin teroare. Interesant (chiar memorabil!) este faptul că cei 
care au putut selecta oarece pagini din cele șase dosare de Securitate ale Părintelui Arsenie 
Boca nu si-au pus problema clarificării perioadelor de detenție. În volumele „cu pretenții 
academice” tipărite din 2009 încoace arestările Părintelui Arsenie Boca sînt imprecis amintite, 
ca ceva secundar, cum lipsită de importanță le-a părut cercetătorilor și problema 
contrafacerii unor documente menite să ascundă adevărul morții martirice a faimosului 
duhovnic și călugăr iconar ca urmare a unei atroce schingiuiri din noiembrie 1989. Dubioasă 
ne pare în primul rând  așa-zisa „scoatere de sub urmărire”. 
    
   Î.P.S. Serafim Joantă, Mitropolitul Germaniei, Europei Centrale și de Nord, spunea că 
„urmărirea Părintelui Arsenie Boca a fost încheiată doar cu o lună înainte de moartea sa, deși, 
din cauza unei paralizii, n-a mai putut ieși din casă în ultimii doi ani ai vieții” (Fost-am om 
trimis de Dumnezeu, Ed. Agnos, Sibiu, 2012, p. 20). 
    
   Documentele ce „atestează”, vezi-Doamne, „scoaterea de sub urmărire” cu „o lună înainte 
de moartea sa” au fost cu grijă îndosariate. Documentul -„cheie” (citat mai peste tot) îl 
constituie propunerea de încheiere a urmăririi scrisă de Cocârlea Constantin pe 29 septembrie 
1989. Spre a părea cât mai convingător așa-zisul dezinteres oficial al Securității față de 
Părintele Arsenie Boca, documentul-cheie este precedat de note ale aceluiași maior de la 
Securitatea din Sinaia în care Părintele este prezentat ca țintuit la pat si în imposibilitate de 
a se deplasa în decursul anilor 1988 și 1989 (cum reiese și din opinia Î.P.S. Serafim Joantă), 
tocmai în perioada când fusese văzut la Mănăstirea Prislop (pe 17 dec. 1988 de către 
Preasfințitul Daniil Partoșanul, pe atunci preot la Prislop, vezi vol. Părintele Arsenie Boca, 
Sfântul Ardealului, Ed. Agnos, Sibiu, 2012, p. 13) sau la Biserica din satul Drăgănescu (de 
Sfintele Sărbători de Paști ale anului 1989), cum aflăm de la Părintele Dumitru de la 
Mănăstirea Sf.Ilie din Albac și de la pr. Simion Tudoran pe care Părintele Arsenie Boca l-a 
sărutat de rămas bun în sufrageria vilei de la Sinaia pe 27 oct. 1989, spunându-i că este 
„ultima oară când se văd”.  
   
   Varianta „oficială” cu așa-zisa „moarte naturală” a Părintelui a fost difuzată și de 
nevăzătorul duhovnic al Mănăstirii Brâncoveanu care, deși ar fi avut loc în mașina care se 
ducea la Prislop la înmormântarea Părintelui Arsenie Boca „nu și-a arătat dorința de a merge” 
(arhim. Teofil Părăian). Aceeași variantă contrafăcută apare și în revista „Rost”, an II, nr. 
20/2004, într-un articol semnat de cercetătorul Adrian Nicolae Petcu (care a mai răspândit-o si 
cu alte ocazii), după ce apăruse povestită de Părăian într-o anexă a unui volum de compilație 
apărut la Editura Teognost în 2002. Cu diferența că în volumul scos de editura clujană, 
moartea nu mai e pusă pe seama infarctului din februarie 1988 si a paraliziei la piciorul stâng, 
adică a unor suferințe cardio-vasculare, cum lasă de presupus notele Securității din Sinaia : „A 
avut ceva la rinichi” preciza Teofil Părăian într-o înregistrare din 2001 făcută la Mănăstirea 
„Sub Piatră” si cuprinsă în volumul Editurii Teognost.  
  
  După alte opinii exprimate în 2001 de călugărul cel orb, Părintele Arsenie Boca ar fi stat 
nouă luni la Canal (p. 205) și ar fi avut multe „nereușite” (p.200) în povețele date celor care îi 
cereau sfatul. Pe 22 august 2001 arhim. Părăian avansase și niște acuzații extrem de grave și 
în contrast flagrant cu realitatea. Anume că Părintele Arsenie „căuta să facă pe omul care știe 
multe” (T. Părăian, p. 200, p.201 și p.205, în lucrarea de licență a lui Ioan I. Gînscă, O sinteză 
a gândirii Părintelui Arsenie Boca în 800 de capete, Editura Teognost, Cluj, 2002, apreciată 
de Părăian „cea dintâi carte competentă despre Părintele Arsenie”, p.5).  
  
  Arhim. Teofil Părăian și-a mai amintit tot în august 2001 cum Părintele Arsenie Boca i-a 
spus la una din cele două vizite făcute de el la Drăgănescu că se bucură de orice critică, dar nu 
și de criticile nedrepte, probabil de genul celei înainte menționate, prin care orbul a criticat un 
om „foarte smerit” (pr. Crăciun Oprea în vol. : Părintele Arsenie Boca. Sfântul Ardealului, 
Ed. Agnos, Sibiu, 2012, p. 58) că ar fi fost mândru și impostor „căutând să facă pe omul care 
știe multe”.  
  
  Dintre amintirile sale gata oricând a ieși la lumină, mediatizatul călugăr de la Mănăstirea 
Sâmbăta a repovestit-o pe cea în care Părintele Arsenie Boca vizitat de el la Schitul Maicilor 
n-a dat semn că l-ar mai fi întâlnit vreodată. O altă întâmplare (din aceeași categorie) era din 
vremea Prislopului, când Părintele Arsenie Boca [scăpat cu viață după 14 luni de Canalul 
„Morții”] îi expediase înapoi o scrisoare fără nici un răspuns, care i-a ajuns lui Părăian, spre 
deosebire de scrisoarea din anii cincizeci a Părintelui Cleopa către Părintele Arsenie 
confiscată de Securitate si pusă la dosar.  
  
  Arhimandritul cel orb venerat „oficial” la Sâmbăta de Sus păstrase în memorie si anul 1949 
când Arsenie Boca (ajuns stareț la Prislop) venise într-o scurtă vizită la Sibiu și nu voise a sta 
de vorbă cu el. In mod ciudat, chiar și îmbrățișarea prietenească din 1980 - când Părintele 
Arsenie „trecuse în taină” pe la Mânăstirea Brâncoveanu în postul Crăciunului (P.S. Irineu 
Duvlea, Episcop vicar al Episcopiei Ortodoxe Române din America, în op. cit., p.21) -, 
nevăzătorul duhovnic a reținut-o laolaltă cu amintirea  refuzului Părintelui Arsenie de a scrie 
în Cartea de onoare  (op. cit., p.47) a Mănăstirii Brâncoveanu, unde fusese îmbiat să se 
întoarcă doar „ca magazioner”  (apud. Părinele Arsenie Boca). Acesta era unicul post 
disponibil la Sâmbăta de Sus pentru iconarul de la Drăgănescu în mânăstirea pe care  în anii 
patruzeci el însuși, în calitate de stareț, de fapt o rectitorise (1940-1948). 
  
  Din amintirile duhovnicului orb al Mănăstirii Brâncoveanu căruia Părintele Arsenie îi 
spusese cu ani în urmă că „nu toți cei din lume se prăpădesc, nici toți cei din mănăstire se 
mîntuiesc” (ierom. Arsenie Boca, 1942 citat de arhim. Părăian în vol. I. Gânscă, op. cit., Ed. 
Teognost, Cluj, 2002, p.197) mai aflăm că a existat „la vechea stăreție, lângă cancelarie” 
(așadar în 2001 nu mai era expus!) un „epitaf pictat de Părintele Arsenie, cu Adormirea 
Maicii Domnului” foarte admirat de profesorul universitar Bologa din Sibiu (T. Părăian în 
vol. Sfântul Ardealului, Ed. Agnos, Sibiu, 2012, p.50, înregistrare publicată și ca anexă în 
volumul din 2002 scos de editura clujană Teognost, dar și într-un volum de Convorbiri cu 
Arhim. T. Părăian tipărit în 2011 de Editura Andreiană din Sibiu). 
  
  Prin aplicarea strategiei cripto-comuniste de mediatizare a „înlocuitorilor” - cea mai 
bătătoare la ochi fiind înlocuirea prin mediile universitare post-decembriste a lui Mircea 
Eliade,  „cel mai mare istoric al religiilor din secolul XX”, prin I.P. Culianu, fost profesor de 
română (în Olanda, 1976-1986) si de italiană (în SUA, 1988-1989), aflat pe punctul de a fi 
angajat ca profesor asociat de istoria religiilor (1990-1991) la Chicago în momentul asasinării 
sale din 21 mai 1991 (vezi Isabela Vasiliu-Scraba, Micșorarea lui Eliade și gonflarea lui 
Culianu, în rev. „Tribuna”, Cluj-Napoca, nr. 266/ 2013, pp. 7-8 și nr. 267 / 2013, pp. 5-6, sau 
https://fr.scribd.com/doc/179318328/IsabelaVScrabaMicsorareEliadeGonflareCulianu ) -, se 
pare că s-a găsit și pentru Părintele Arsenie Boca, „unul dintre cei mai mari teologi-duhovnici 
ai neamului românesc” un înlocuitor. Chiar în persoana lui Teofil Părăian. Fiindcă în vreme 
ce chilia Părintelui Arsenie Boca (1910- 28 nov.1989) din stăreția veche de la Sâmbăta e 
[permanent] „în lucru” (apud. Părintele Mihail de la Mânăstirea Brâncoveanu, iulie 2012) si 
nu poate fi vizitată, chilia călugărului nevăzător poartă o placă cu litere aurite și este oferită 
spre vizitare. Iar în București, în ianuarie 2012, pangarul de la Patriarhie dospea de cărți și 
CD-uri de si despre Părăian în timp ce nimic legat de numele Părintelui Arsenie Boca nu 
exista acolo. La Sâmbăta de Sus, poza lui Teofil Părăian (1929-2009) tronează chiar și la 
izvorul făcător de minuni numit „al Părintelui Arsenie Boca”. E pusă la intrare, luminată de o 
candelă pe măsuța din dreapta, în timp ce poza Părintelui Arsenie e agățată de stâlp în stânga, 
alături de alte mici reproduceri de icoane larg răspândite.  
  
  E drept că în cazul acestui „înlocuitor” n-a trecut suficientă vreme spre a se vorbi de 
„paradigma Boca-Părăian”, cum vorbește în târgul Ieșilor (la Universitate) decanul N. 
Gavriluță de paradigma Eliade-Culian‟ sau prin universitatea din București cum se vorbește 
de „modelul” Noica-Liicean‟ în timp ce prin librăriile bucureștene aproape că nu se mai 
difuzează (oct. 2014) nici o carte de filozofie scrisă de Noica sau de istoria religiilor scrisă de 
Mircea Eliade, să nu scadă interesul (cultivat în mediile universitare post-decembriste) pentru 
„înlocuitori”. Supărat că Părintele Arsenie Boca nu l-a băgat în seamă după cum și-ar fi dorit, 
Teofil Părăian „nu i-a fost admirator” (T.P., 22 aug. 2001). Aceasta nu l-a împiedicat însă a 
prelua spre difuzare cât mai multe cuvinte duhovnicești ale Părintelui Arsenie Boca (vezi vol. 
Părintele Arsenie Boca. Sfântul Ardealului, pp. 33-51).  
  
  P.S. Daniil Partoșanul îl descrie pe Sfântul Părinte ca pe un om în prezența căruia „îl simțeai 
pe Hristos trăind și vorbind în Părintele Arsenie... este un lucru extraordinar, în viața noastră, 
în viața oamenilor, să întâlnim un sfânt” (ibidem, p.16). La Biserica din satul Drăgănescu în 
1983 (când Părintele hărțuit de Securitate era în etate de 73 de ani) Bogdan Juncu îl percepe 
ca cel mai frumos om pe care l-a văzut în viață, „cu o frumusețe în adâncul lui care emana în 
afara lui și se completa cu frumusețea chipului său și a structurii lui de om. Era ceva, pentru 
mine, om de lume, era peste așteptările mele de a vedea, de a întâlni. Extraordinar de frumos ! 
Și avea niște ochi Sfântul Părinte... Distanța dinte mine și Sfântul era de o jumătate de metru, 
deci l-am văzut foarte bine. Si...nu mă mai săturam privindu-i ochii, care...dacă-i vezi o dată, 
nu-i mai poți uita niciodată” (ing. Bogdan Juncu, în op. cit., p. 112). 
  
   După o mărturie a arhim. Paisie Tinca (n.1931) de la Sâmbăta de Sus, Părintele Arsenie 
Boca (pe când era stareț la Mânăstirea Brâncoveanu) a curățat izvorul făcător de minuni „care 
era plin de frunze și murdar” (vezi vol. : Fost-am om trimis de Dumnezeu, Sibiu, Ed. Agnos, 
1912,  p.155), și a făcut din acel izvor aflat la cca 2 km de mănăstire locul unde obișnuia să se 
roage izolat de mulțimea de oameni care veneau la Mânăstire, apa devenind „sfințită de 
rugăciunile Părintelui Arsenie” (vezi Mărturii din Țara Făgarașului..., Ed. Agaton, Făgăraș, 
2004, p. 74 ).  
  
  Si în această privință părerea nevăzătorului Părăian (ajuns călugăr la Sâmbăta de Sus după 
mutarea la Prislop a Părintelui Arsenie Boca) diferă substanțial. Fostul stareț Arsenie Boca 
doar ar fi văzut izvorul semnalat de un frate de la mănăstire : „s-a dus Părintele la izvor și a 
văzut că e apă bună. Ani și ani izvorul acesta a rămas așa, fără să se îngrijească cineva să facă 
acolo niște bănci și o masă. Acestea le-a făcut Părintele Efrem. Nu el personal, ci a angajat 
niște oameni” (T. Părăian în vol. : I. Gînscă, O sinteză a gândirii Părintelui Arsenie Boca în 
800 de capete, Cluj, 2002, p. 210). 
  
   Într-o conversație cu Mitropolitul Antonie Plămădeală, Teofil Părăian și-a amintit scene din 
copilăria proprie când bunica-i zicea „hingher (/„horeriu”) și mișel”, un vecin fiind de părere 
că „nu-i botezat bine” : „pe ăsta să-l duci la popă, să-i mai citească ceva, că nu i-a zis toate” 
(vezi Teofil Părăian în vol. Părintele Arsenie Boca. Sfântul Ardealului, Ed. Agnos, Sibiu, 
2012, p.40). La Mănăstirea „Sub Piatră” mediatizatul nevăzător a spus că Părintele Arsenie 
Boca (prevăzându-i probabil viitoarea postură de „înlocuitor”) îl întrebase în 1942 dacă i-a 
venit vreodată în minte să omoare un om.  
  
   Despre săvârșirea din viață a Părintelui Arsenie Boca, Teofil Părăian credea că „la 79 de 
ani, nu se mai pune problema din ce pricină ai murit. Mori, că moare lumea la 79 de ani si mai 
devreme” (Părăian citat de I. Gînscă în rev. „Discobolul”, Anul XIII, Nr. 154-155-156, oct.-
nov.-dec. 2010, p.274). Dacă nevăzătorul arhimandrit s-ar fi dus la înmormântarea Părintelui 
Arsenie Boca, ar fi aflat de omorârea Părintelui Arsenie Boca. Fiindcă parohul Bisericii 
Drăgănescu (întemnițat și el fără vină înainte de 1964) nu s-a temut atunci, pe 4 dec. 1989, să 
spună că „a murit martir” (vezi Mărturii din Țara Făgărașului despre Arsenie Boca, Ed. 
Agaton, Făgăraș, 2004, p.116). Preotul Savian Bunescu  a fost, alături de călugărul 
Pantelimon Munteanu, unul dintre cei care au vorbit în cunoștință de cauză despre 
schingiuirea la 79 de ani a Părintelui Arsenie, pe care securiștii bătăuși l-au dus apoi să moară 
la Sinaia (vezi și volumul de mărturii editat de Romeo Petrașciuc sub titlul Părintele Arsenie 
Boca: „Fost-am om trimis de Dumnezeu”, Sibiu, Editura Agnos, 2012, 
https://fr.scribd.com/doc/123632180/2012-PARINTELE-ARSENIE-BOCA-FOST-AM-OM-
TRIMIS-DE-DUMNEZEU ). 
  
   Cu un temei numai de el știut, Florian Bichir, membru CNSAS, prezintă inversat date 
despre Părintele Arsenie Boca furnizate Securității pe 4 iunie 1989 (când „nedeplasabilul” 
Părinte Arsenie Boca se deplasase la Comarnic, la domiciliul informatorului „Tâmplaru”), 
pentru ca apoi să insereze o notă din 10 aprilie 1989 (evident contrafăcută de maiorul 
Cocârlea de la Sinaia, poate chiar cu cele mai bune intenții) din care rezultă imposibilitatea de 
deplasare a Părintelui care ar fi suferit de o paralizie la piciorul stâng. Dacă pe 10 aprilie 1989 
Părintele era așa de bolnav cum apare descris în dosarul de Securitate (cu „paralizie facială si 
la piciorul stâng” din februarie 1988, apud. maior Cocârlea), cum de i-a trecut paralizia atât de 
brusc încât în aceiași lună Părinte Arsenie Boca a ajuns la Drăgănescu pe 30 aprilie 1989 (în 
Duminica Paștelui, cînd a fost pălmuit de Elena Ceaușescu pentru că nu s-a arătat de acord cu 
dărâmarea bisericii pictată de el). Prezența Părintelui Arsenie Boca la Biserica din Drăgănescu 
în mai 1989 este confirmată de spusele unui vizitator al său din acea perioadă, Părintele 
Dumitru de la Mănăstirea Sf.Ilie din Albac (vezi Mărturii din țara Făgărașului despre 
Părintele Arsenie Boca, Ed. Agaton, Făgăraș, 2004, p.34) și de pr. Simion Tudoran care a 
aflat de la Maica Zamfira. Între 18 si 25 mai 1989 „paralizatul” Părinte Arsenie Boca făcuse 
drumul de la Sinaia la Comarnic spre a-i desena tâmplarului Gheorghe Vâlcea  modelele 
sculpturii comandate de el pentru așezământul monahal pe care-l ctitorise la Sinaia. 
  
  După deplasările din primăvara anului 1989, în vara aceluiași an, Părintele Arsenie si-a 
comandat crucea pentru mormânt si pe ea a scris 1910-1989. Văzându-l în putere, tâmplarul s-
a mirat când Părintele a precizat : „1989, nici o secundă din 1990 !” . Despre „crucea de lemn 
pe care Părintele pusese să i se cioplească data morții cu șase luni înainte de a muri” a povestit 
că a văzut-o cu ochii lui  preotul Crăciun Oprea din Cinciș (vezi vol. : Părintele Arsenie Boca, 
Sfântul Ardealului, Ed. Agnos, Sibiu, 2012, p. 58).   
      
  Referitor la arestările abuzive, o maică povestea de arestarea Părintelui cu prilejul desființării 
Mânăstirii de la Prislop, când Părintele Arsenie Boca avea niște coaste rupte în urma unei 
căderi. Maica Zamfira scrisese că „avea darul rugăciunii, își vedea propriul viitor, suferințele 
și arestarea, dar nu se tulbura prea tare”. Stia că va muri martir și că moartea i se va trage de la 
o femeie (academiciana cu liceul pe puncte, Elena Ceaușescu), prevăzând din octombrie 1989 
că „în vreme ce Nicolae Ceaușescu va pleca din țară, va pierde, la scurtă vreme, conducerea 
ei”.  Fiind convins că „rugăciunile și mijlocirile sfinților sînt ascultate și bineprimite de 
Dumnezeu”, părintele Sofian Boghiu (unul dintre nevinovații arestați în 1958 în grupul 
„Rugului aprins”) accentuase „bunătatea inimii si sfințenia vieții Părintelui Arsenie Boca”, 
scos fără nici un motiv din preoţie. 
  
  „Reținut” si interogat de Securitate trebuie să mai fi fost Părintele Arsenie Boca si când urma 
să fie sfințită (de ziua Sfintei Parascheva) frumoasa biserică din Bogata Olteană (unde fresca 
interioară fusese pictată de el în vreo șapte veri, începând din 1961). Atunci, în 1968, pr. 
Spiridon Cândea (parohul bisericii) a fost din nou arestat, după cum aflăm din acea selecție a 
Dosarului de Securitate al lui Emil Cioran tipărită la Iași în 2010.  
  
   Ca să nu se adune lumea care îl venera ca pe un sfânt, Părintele Arsenie Boca a fost oprit în 
1983 să vină chiar si la sfințiirea Bisericii din Drăgănescu, de pictarea căreia s-a apucat după 
ce Securitatea s-a îndeletnicit cu distrugerea cu lovituri de ciocan a picturii interioare de la 
Biserica Bogata Olteană sub pretextul că în zidurile bisericii ar fi fost ascunse scrieri ilegale. 
  
   De-a lungul întregii sale vieți petrecută într-un regim de teroare în care ateismul era 
obligatoriu, Părintele Arsenie Boca n-a lipsit nici o secundă din „vizorul” poliției politice, așa 
cum n-au fost „neglijați” de Securitate nici unul dintre românii de valoare din țară sau din 
exil, precum Constantin Noica, Mircea Eliade, Horia Stamatu, Emil Cioran si Relu Cioran, 
teologul Gheorghe Racoveanu, parintele Galeriu, logicianul Anton Dumitriu, matematicianul 
Octav Onicescu, etc., etc. 
  
  Hărţuit încontinuu de Securitate la M-rea Sâmbăta de Sus, la Mânăstirea Prislop, la 
București (la Biserica Elefterie cel Nou, la Schitul Maicilor, la Biserica Boteanu), apoi la 
Biserica din Bogata Olteană, la Biserica din Drăgănescu si la așezământul monahal de la 
Sinaia, Părintele văzător cu duhul a fost omorât de securiștii care l-au bătut mai bestial decât 
obișnuiau ei să-l bată pe Părintele Bejan căruia abia în decembrie 1989 i-au spus că „e liber” 
si nu se vor mai atinge de el (vezi pr. Dimitrie Bejan, Vifornița cea mare, in care amintește și 
de întemnițarea Parintelui Arsenie Boca la Ocnele mari și la Canal). În urma acestei 
schingiuiri de la 79 de ani, Părintele Arsenie Boca si-a dat  duhul pe 28 noiembrie 1989, de 
ziua Cuviosului Mucenic Ştefan cel Nou, “a cărei mucenicie tocmai o pictase pe absida 
altarului din Biserica Drăgănescu”. 
  
   Deşi sfinţilor li se povesteşte pătimirea pentru care au primit cunună de martiri, Î.P.S 
Laurenţiu Streza (Mitropolitul Ardealului si mai marele Comisiei de Canonizare) spunea la 
Centenarul Părintelui Arsenie Boca organizat la Mânăstirea Brâncoveanu de la Sâmbăta de 
Sus că: “despre sfinţi, despre o personalitate [ca a Părintelui Arsenie Boca] nu ne interesează 
câte ore, de ce şi unde a fost închis”. Desigur, pe 25 septembrie 2010 părerea sa era menită să-
mi taie mie avântul de a vorbi despre pătimirile de o viaţă ale Sfântului Ardealului pe care 
făgărăşenii îl pictează în biserici alături de sfinţii canonizaţi. Falsificările securiste menite să-i 
scoată bazma curată pe cei care au ordonat schingiuirea  Părintelui Arsenie Boca le-am regăsit 
si în numărul omagial „Arsenie Boca” scos în 2004 de revista „Rost” a lui Claudiu Târziu, 
într-un articol atât de lipsit de discernământ încât toate documentele oferite de cei interesați 
să-și ascundă crimele cumulate aproape jumătate de veac erau prezentate ca revelând adevărul 
adevărat.  
  
   In scurta mea interventie de la Centenarul Părintelui Arsenie Boca (29 sept. 1910 - 28 nov. 
1989) din Aula Academiei de cultură şi religie din cadrul Mânăstirii Brâncoveanu de la 
Sâmbăta de Sus am atras atenţia asupra modului cum în prefaţa albumului Biserica de la 
Drăgănescu (Deva, 2005, p. 11-13), îngrijitorul volumului a trecut o declaraţie de anchetă 
poliţienească drept Autobiografie a Părintelui Arsenie, fără specificarea provenienţei, așa cum 
s-ar fi cuvenit (vezi înregistrarea 
http://www.youtube.com/watch?v=Zi0EOBC1HlY&list=UUgcn_JXm6-ZMTeCidkHY0hQ ). 
Declarația fusese dată după arestarea ieromonahului Arsenie Boca pe când se afla la 
Mânăstirea Bistriţa (din Vâlcea) unde fusese invitat să ţină prelegeri. Textul Autobiografiei 
este postat și pe Wikipedia.ro, unde încercasem fără succes (fiind blocată de wikipedistul 
„Alexandru Tendler”) a-i trece proveniența (vezi Isabela Vasiliu-Scraba, Wikipedia.ro citită 
printre rânduri, http://www.agero-stuttgart.de/REVISTA-AGERO/CULTURA/Wikipedia-
ro%20citita%20printre%20randuri%20de%20IVS.htm ).  
  
   Punând cap la cap nişte informaţii din surse diferite, ajunsesem la concluzia că eliberarea 
ieromonahului Arsenie Boca s-a datorat în vara anului 1945 Patriarhului Nicodim Munteanu 
(decedat în condiţii suspecte la începutul anului 1948), care a condiţionat prezenţa preotului 
Burducea (Ministru al Cultelor) în Sinodul din 31 iulie 1945 de eliberarea preoţilor arestaţi. 
Din păcate nu am reuşit să duc ideea până la capăt fiindcă am fost întreruptă cu fraza: “despre 
sfinţi, despre o personalitate [ca a Părintelui Arsenie Boca] nu ne interesează câte ore, de ce şi 
unde a fost închis” (Î.P.S Laurenţiu Streza). Din dosarul de Securitate (contrafăcut în partea 
lui finală) si intrat în atenţia unor cercetători (de o stupefiantă credulitate) s-a mai fotocopiat 
prima pagină dintr-o a doua declaraţie semnată pe 23 iulie 1945 care însă n-a mai fost scanată 
în întregime, spre a se vedea ce informaţii mai fuseseră smulse în urma torturii. La Centenar, 
neputând vorbi despre „reținerile”, adică arestările abuzive ale „ctitorului de frunte al 
Filocaliei românești” (vezi Isabela Vasiliu-Scraba, Din culisele traducerii Filocaliei, în rev. 
„Acolada”, Satu Mare, Anul VIII, Nr. 7-8 (80-81), iulie-august 2014, p. 15, care se poate citi 
si pe www.isabelavs.go.ro) și nici  despre perioadele de încarcerare (pe care „naivii” le 
prezintă cumulat, de genul „a fost în total închis cam doi ani”), n-am ajuns nici la pătimirea 
finală din care i s-a tras Părintelui Arsenie Boca moartea martirică din 28 noiembrie 1989.  
  
   In cele patru volume de mărturii din Ţara Făgăraşului (Ed. Agathon, Făgăraş, 2004, 2005 şi 
2008, 2011),  ing. Ion Cişmileanu inserează povestea schingiuirii de către Securitate a 
“călugărului iconar” Arsenie Boca la 79 de ani, cu precizarea că despre moartea sa martirică 
vorbeau pe şoptite toţi cei veniţi în 4 decembrie 1989 să-l conducă la Prislop pe ultimul drum. 
Iată ce spunea călugărul Pantelimon Munteanu (n. 1925) care a fost la Sinaia când a agonizat 
și a murit Părintele ieromonah Arsenie Boca, prorocul care a prevăzut că după moartea sa 
“ţara va lua foc” [duhovnicesc] de la Prislop:  
  
  “ În 1989 părintele Arsenie spunea celor apropiaţi: „nu mă mai vedeţi în curând că aştia mă 
termină‟. În ultimii ani celor de la conducere le era foarte teamă de părintele Arsenie. Era 
ţinut în satul Drăgănescu iar intrările în sat erau păzite zi şi noapte de Securitate (..). Ultimele 
momente şi le-a petrecut  la Sinaia. Trebuie neapărat să scrieţi asta. Am fost la el împreună cu 
parintele Dometie care a fost ţinut acolo mai mult de o săptămână. Si nu i-au dat voie să 
vorbească cu el. Maica de acolo ne spunea că e la Drăgănescu. Părintele Arsenie avea însă un 
căţel mic, flocos, negru. Unde era părintele, acolo era şi căţelul. Când am văzut căţelul, mi-am 
dat seama că este acolo. În cele din urmă ni s-a spus că este bolnav şi că nu poate vedea pe 
nimeni. I se poate trimite doar un pomelnic sau o scrisoare… După trei zile ni s-a spus că a 
murit părintele. L-au adus şi era aşa cum era: TORTURAT şi CHINUIT. Se vedea la degete şi 
la faţă faptul că a fost torturat. Eu am fost la înmormântare şi am văzut: unghiile de la două 
degete îi erau pur şi simplu zmulse…Toate acestea s-au petrecut pentru că a prezis căderea şi 
moartea lui Ceauşescu. Nu mi-e frică să spun adevărul, chiar dacă unii mai vor să ascundă 
acest lucru. Puteţi fi şi un om trimis de cei care l-au torturat şi acum vor cu orice preţ să 
ascundă adevărul. Eu spun adevărul pe faţă, pentru că mulţi îl ştiu, dar nu îl spun” (Părintele 
Pantelimon Munteanu, M-rea Ghighiu, 2007).  
  
   Transcrierea spuselor părintelui Pantelimon Munteanu figurează ca interviu luat la M-rea 
Ghighiu în toamna lui 2007 de  Claudiu Târziu, directorul Revistei „Rost”. Numai că spusele 
dinspre sfârşitul interviului pe care le-am citat mai sus au dispărut ca prin miracol. Noroc că le 
citasem în articolul meu Moartea martirică a Părintelui Arsenie Boca, un adevăr ascuns 
(publicat în rev. „Argeș”, Pitești, oct. 2010 și în rev. „Asachi”, Piatra Neamț, Nr. 11 (247), 
dec. 2010, p.6), difuzarea aceluiași text în mai multe reviste tipărite în țară fiind o palidă 
încercare de a contracara cenzurarea mea „oficială” prin omiterea numelui meu în căutările de 
cărți online la Biblioteca Națională, în Dicționarul presei sau prin volumele în care Biblioteca 
Națională indexează (pe sărite !) articolele din publicațiile periodice  (în 2011 reținând doar 
patru articole, în 2012 cinci, cam un sfert din ce-am publicat în acei ani, 
http://www.bibnat.ro/dyn-doc/publicatii/).  
  
   În final ar mai fi de remarcat ceva: când se îndrăzneşte a se ignora consemnul tăcerii asupra 
martirajului Părintelui Arsenie se invocă imediat lipsa „documentelor de Securitate” care să 
ateste schingiurea Părintelui de către securiști la 79 de ani, subiectivitatea martorilor care au 
îndrăznit să mai spună ceva,  precum şi  lipsa de credibilitate a mărturiei celor care au povestit 
ce au văzut cu ochii lor la înmormântarea Părintelui Arsenie Boca.  
  
   Ca să-mi publice acest articol despre pătimirea Sfântului Părinte o revista literară din Ardeal 
mi-a cerut în oct. 2010  “o documentaţie mai vastă” pentru că textul ar “conţine prea puţină 
documentaţie, mărturiile prezentate par subiective şi puţin credibile”. La astfel de observaţii 
oricine s-ar putea întreba: de ce o revistă de literatură la citirea textului meu scris în oct. 2010 
intitulat Moartea martirică a Părintelui Arsenie Boca, un adevăr ascuns la Centenarul 
sărbătorit la M-rea Brâncoveanu devine brusc preocupată de probleme juridice, precum 
credibilitatea martorilor, documentaţie care să ateste un fapt constatat după producerea sa, etc. 
In ce mă priveşte, răspunsul l-am aflat chiar în cuprinsul revistei „Discobolul” , la citirea 
următorului pasaj decupat de redacţie din  lucrarea de licență a lui I. Gînscă tipărită la 
Teognost, Cluj, în 2002: “Se fac fel de fel de vorbe, aprecieri de către oameni 
necompetenţi, de către oameni care nu ştiu realitatea şi care vreau să îl pună pe 
Părintele în atenţia altora. Că a vorbit cu Ceauşescu, că i-a spus lui Ceauşescu că va 
muri, şi nu ştiu ce…Nu-i adevărat! Sunt nişte lucruri care nu s-au întâmplat şi pe care le 
inventează oamenii” (Teofil Părăian, rev. „Discobulul”, Alba Iulia, oct.-nov.-dec., 2010, 
p.274).  
   
   Ca să fie repetată şi răsrepetată această variantă oficială, nimeni nu se îngrijorează de lipsa 
documentației, sau de subiectivitatea ei. Si nici de lipsa de credibilitate a unei mărturii 
prezentate de acel nevăzător care acuzase pe nedrept de păcatul mândriei un om smerit. Chiar 
dacă este fără îndoială subiectivă, părerea extrem de mediatizată a arhimandritului Teofil 
Părăian este citată în mediile universitare ca singura părere obiectivă.  
  
   Dacă apare cam stranie tăcerea „oficială” asupra morții martirice a Părintelui Arsenie Boca 
(probabil spre a nu se vorbi de comanda Securității care a decis „atenționarea” prin bătaie a 
bătrânului preot Galeriu în vara anului 1989, maltratarea bestială a Parintelui Arsenie în 
noiembrie 1989, și schingiuirea teologului Tudor Popescu sau a scriitorului Ernest Bernea la 
80 de ani), încă și mai ciudată este colportarea în tot felul de volume a unei biografii lacunare 
a Părintelui Arsenie Boca unde nu se detaliază perioadele de întemniţare și anchetare a unui 
om care la viața lui a avut doar două „pete pe haina de nuntă”, dintre care o pată i se ștersese 
chiar înainte de pătimirea fără de vină prin temnițe politice. 
  
Cuvinte cheie: Isabela Vasiliu-Scraba, Părintele Arsenie Boca, Nichifor Crainic, M-rea 
Prislop, Biserica Drăgănescu, Biserica Bogata Olteană. 

După lectura acestui articol, iată e-mailul pe care mi l-a trimis profesorul Stefan Stoenescu din 
America : „E cutremurător ce scrieți [despre Moartea martirică a părintelui Arsenie Boca] si 
este pilduitoare abnegația și curajul cu care investigați pentru a respecta Adevărul integral, 
fără subterfugii și alte tertipuri reductive”.  
  
 
